У прыгожа аформленай спартыўнай зале школы загучалі звонкія піянерскія песні. Хор выхаванцаў пад кіраўніцтвам Галіны Гімбатавай па майстэрску іх выконваў. Вельмі шчыра і хораша спявалі салісткі хора Наташа Кандраценя, Наташа Ганчарова, Вольга Селіванава і Наташа Крупіцкая. Пастараліся парадаваць сваімі песнямі і другія ўдзельнікі мастацкай самадзейнасці. З цікавай праграмай выступілі на святкаванні юбілею хор клуба чыгуначнікаў, работнікі Лунінецкай музычнай школы. Да позняга вечара не сціхалі ў інтэрнаце музыка і песні.